Rasmus Prehn (S), 2009-05-28:
Vi har også i dagspressen kunnet følge en række mellemstore kommuner, herunder en række kommuner på Fyn, som har våndet sig gevaldigt under de udligningsproblemer, som der er med det nugældende udligningssystem.
Derudover har der været en række andre problemstillinger oppe, som har vist, at der kan være visse uretfærdigheder i det nugældende system.
Derfor kunne man jo glæde sig, da der kom et lovforslag, L 189: Lov om ændring af lov om kommunal udligning og generelle tilskud til kommuner.
Justering af udligningssystemet og visse tilskudsordninger.
Det lyder jo som en udstrakt hånd til de her kommuner, som er i vanskeligheder.
Nu skulle kommunerne med vækst have en hjælpende hånd.
Nu skulle kommunerne på Fyn have en hjælpende hånd.
Nu skulle en række af de kommuner, som har store sociale udgifter, have en hjælpende hånd.
Men når man så kigger det her lovforslag igennem, vil man se, at det er fuldt af selvros og en masse intentioner om, at det nu bliver bedre.
Men i den proces, vi har haft efter førstebehandlingen, må vi sige, at det altså er meget bittesmå tekniske ændringer.
Nogle ganske få trækker i den rigtige retning, men ellers er det meget svært at få et overblik over, hvor det rent faktisk hjælper, hvor det går ind og løse problemerne for dem, som har påpeget problemer i forhold til de her ting.
Faktisk er der elementer, som direkte trækker i den forkerte retning.
Med hensyn til den pulje, der er i forhold til kommunerne i hovedstadsområdet for kommuner, der er økonomisk vanskeligt stillede, er vi faktisk i den situation, at borgmester Ole Bjørstorp i Ishøj direkte giver udtryk for, at Ishøj faktisk vil tabe på det her, mens der er udsigt til, at man i Gentofte vil vinde på det.
Så det er altså penge op af lommen på borgerne i Ishøj og penge ned i lommen på dem i Gentofte.
Det er jo ikke ligefrem det, man normalt vil kalde mere retfærdigt.
Derfor har vi fra Socialdemokratiets side efter den meget ringe besvarelse, der har været af de spørgsmål, der har været stillet, valgt at sige, at vi har meget svært ved at støtte det her lovforslag.
Vi kunne godt se, at det kunne være rimeligt at ændre med hensyn til mere socioøkonomiske kriterier i forhold til det her lovforslag.
Der er nogle bittesmå skridt i den rigtige retning, men det er langtfra nok, og vi ønsker ikke fra Socialdemokratiets side at være med til at give et godkendelsesstempel til den oprindelige udligningsreform, som vi mener var grundlæggende problematisk i den forstand, at der simpelt hen ikke var tilstrækkeligt med økonomi til de mange kommunale opgaver, som blev lagt over til kommunerne fra amterne.
Vi så jo senest i går, at kommunerne nu har svært ved at leve op til at give specialundervisningstilbud, simpelt hen fordi regeringen, da man gav opgaven fra amterne til kommunerne, glemte at sende pengene med.
Så der er stadig væk fundamentale problemer i forhold til de her ting.
Selv om vi har prøvet at gå konstruktivt ind i det her, er det altså ikke lykkedes.
Det minder mere om sådan et forsøg på at lave en symbolsk reaktion, ikke en reel reaktion.
Det synes jeg er ærgerligt, og derfor har vi fra Socialdemokratiets side besluttet os for at stemme imod det her lovforslag.